ΓΡΑΠΤΗ ΕΡΩΤΗΣΗ E-1435/97 υποβολή: Klaus-Heiner Lehne (PPE) προς την Επιτροπή (23 Απριλίου 1997)

Θέμα: Όργανο Εκδίκασης Προσφυγών των Ευρωπαϊκών Σχολείων

Ο (νέος) Κανονισμός Υπηρεσιακής Κατάστασης του Προσωπικού που έχει αποσπαθει στα Ευρωπαϊκά Σχολεία θεσπίσθηκε από το Ανώτατο Συμβούλιο τον Απρίλιο 1996 και, σύμφωνα με το άρθρο 89 του εν λόγω κανονισμού, τέθηκε σε ισχύ την 1η Σεπτεμβρίου 1996. Η έναρξη ισχύος του νέου κανονισμού είχε, αναμφισβήτητα, ως αποτέλεσμα την κατάργηση του (παλαιού) Κανονισμού Υπηρεσιακής Κατάστασης του διδακτικού προσωπικού και του καθεστώτος απασχόλησης καθηγητών στους οποίους έχει ανατεθεί η διδασκαλία συγκεκριμένων μαθημάτων που θεσπίσθηκε από το Ανώτατο Συμβούλιο στις 4/5 Δεκεμβρίου 1967.

1. Καταργείται, συνεπώς, και «ο Κανονισμός για τα καθήκοντα του Οργάνου Εκδίκασης Προσφυγών» που θεσπίσθηκε σύμφωνα με το άρθρο 45, παράγραφος 2 του παλαιού κανονισμού;

2. Εάν τούτο συμβαίνει, ποιά νομική βάση διέπει, ιδίως εν αναμονή της έναρξης ισχύος της νέας σύμβασης για τα Ευρωπαϊκά σχολεία, τη σημερινή σύνθεση του Οργάνου Εκδίκασης Προσφυγών, τα μέλη του οποίου ορίσθηκαν πριν από την 1η Σεπτεμβρίου 1996, και το οποίο έχει εκδώσει αποφάσεις μετά από την ημερομηνία αυτή; Είναι έγκυρες οι αποφάσεις αυτές;

Το άρθρο 27 της Σύμβασης που έχει υποβληθεί προς επικύρωση στα κράτη μέλη και το άρθρο 80 του νέου κανονισμού προβλέπουν την αποκλειστική αρμοδιότητα του Οργάνου Εκδίκασης Προσφυγών σε θέματα προσωπικού. Ο νέος κανονισμός, όπως έχει ήδη αναφερθεί, έχει θεσπισθεί από το Ανώτατο Συμβούλιο, το οποίο δεν έχει νομοθετική αρμοδιότητα 7 δεν έχει επίσης επικυρωθεί από τα κράτη μέλη. Αντίθετα προς τον Κανονισμό Υπηρεσιακής Κατάστασης των υπαλλήλων της Ευρωπαϊκής Ένωσης, τα κείμενα αυτά δεν έχουν άμεση ισχύ και πρέπει να θεωρηθούν ως εσωτερικοί κανόνες που δεν μπορούν να αντιταχθούν στην ισχύουσα εθνική νομοθεσία.

3. Ποιά είναι, συνεπώς, η νομιμότητα του Οργάνου Εκδίκασης Προσφυγών; Αποκλείεται βάσει της διάταξης αυτής η χρήση κάθε ένδικου μέσου από το προσωπικό ενώπιον των εθνικών (βελγικών) ή λοιπών Ευρωπαϊκών Δικαστηρίων; Πώς κρίνει η Επιτροπή την απόφαση του Πρωτοδικείου των Βρυξελλών στην υπόθεση καθηγητού κατά ενός ευρωπαϊκού σχολείου;

Τα μέλη του Οργάνου Εκδίκασης Προσφυγών ορίζονται σύμφωνα με το άρθρο 45, παράγραφος 2 του παλαιού κανονισμού από το Ανώτατο Συμβούλιο. Ανεξάρτητα από το γεγονός ότι η νομική αυτή βάση έχει καταργηθεί, το Ανώτατο Συμβούλιο, σε περίπτωση διαφορών είναι ταυτόχρονα δικαστής και αντίδικος, σε περίπτωση που δέν έχει ρυθμισθεί σύμφωνα με τη νέα σύμβαση και το νέο κανονισμό η σύνθεση του Οργάνου Εκδίκασης Προσφυγών.

4. Εξασφαλίζεται, με τον τρόπο αυτό, η αντικειμενικότητα των δικαστών που ζητείται στο άρθρο 3 της Ευρωπαϊκής Σύμβασης των Δικαιωμάτων του Ανθρώπου;

Το προσωπικό που έχει αποσπαθεί στα ευρωπαϊκά σχολεία δεν έχει έως τώρα ενημερωθεί, τουλάχιστον πλήρως, σχετικά με την σύσταση του Οργάνου Εκδίκασης Προσφυγών.

5. Πότε άρχισε η τριετής θητεία του οργάνου αυτού; Ποιά είναι τα αναπληρωματικά μέλη, ο αντιπρόεδρος και ο αναπληρωτής του εισηγητή του Οργάνου Εκδίκασης Προσφυγών;

Απάντηση του κ. Liikanen εξ ονόματος της Επιτροπής (22 Μαΐου 1997)

Το Όργανο Εκδίκασης Προσφυγών των Ευρωπαϊκών Σχολείων δημιουργήθηκε από το Ανώτατο Συμβούλιο - διακυβερνητικό οργανισμό που είναι υπεύθυνος για τα εν λόγω σχολεία- με σκοπό την επίλυση των διαφορών μεταξύ διδασκόντων και σχολείων. Η Επιτροπή, με την ιδιότητά της ως μέλους του Ανώτατου Συμβουλίου, μπορεί να παράσχει στο Αξιότιμο Μέλος του Κοινοβουλίου τις ακόλουθες πληροφορίες:

Το άρθρο 80 του νέου Κανονισμού Υπηρεσιακής Κατάστασης του Προσωπικού που έχει αποσπασθεί στα ευρωπαϊκά σχολεία, που ισχύει από την 1η Σεπτεμβρίου 1996, τροποποίησε εν μέρει το νομικό καθεστώς του Οργάνου Εκδίκασης Προσφυγών. Ο κανονισμός εφαρμογής σχετικά με τη λειτουργία του Οργάνου, ο οποίος εγκρίθηκε από το Ανώτατο Συμβούλιο κατά τη συνεδρίασή του στις 10 και 11 Δεκεμβρίου 1981 παραμένει σε ισχύ όσον αφορά όλα τα στοιχεία του με εξαίρεση εκείνων που τροποποιήθηκαν από το προαναφερόμενο άρθρο 80. Το Ανώτατο Συμβούλιο έκρινε ότι μπορούσε να δημιουργήσει το Όργανο Εκδίκασης Προσφυγών βάσει των εξουσιών που χορηγήθηκαν σε αυτό δυνάμει της σύμβασης της 12ης Απριλίου 1957 με σκοπό την εφαρμογή του. Η δικαιοδοσία του εν λόγω Οργάνου περιορίζεται στον τομέα της αρμοδιότητάς του.

Η Επιτροπή, με την ιδιότητά της ως μέλος συλλογικού οργάνου όπως το Ανώτατο Συμβούλιο, εκτιμά ότι δεν υπάρχει λόγος να αποφανθεί εκτός του οργάνου αυτού για ζήτημα που υπάγεται στην κρίση του.

Η θητεία των μελών του Οργάνου Εκδίκασης Προσφυγών - που είναι τριετής και ανανεώσιμη - ανανεώθηκε για τελευταία φορά από το Ανώτατο Συμβούλιο το Δεκέμβριο του 1996, σύμφωνα με τους ισχύοντες κανόνες (βλέπε ανωτέρω). Κατά συνέπεια δεν είναι ορθή η διαπίστωση ότι τα μέλη του Οργάνου Εκδίκασης Προσφυγών ενήργησαν χωρίς νομική βάση, ούτε ότι το Ανώτατο Συμβούλιο εκτελεί χρέη δικαστή και αντιδίκου, ούτε ότι η αμεροληψία των δικαστών, η οποία επιβάλλεται από το άρθρο 6 της ευρωπαϊκής σύμβασης των δικαιωμάτων του ανθρώπου δεν τελεί υπό εγγύηση.

Ο διορισμός των μελών του Οργάνου Εκδίκασης Προσφυγών δεν γίνεται με γενικό κανόνα αλλά με διοικητική πράξη, επομένως δεν υπάρχει υποχρέωση δημοσίευσή της ώστε αυτή να καθίσταται γνωστή σε όλους. Η κοινοποίηση στους ενδιαφερομένους αρκεί. Με αυτό ως δεδομένο πρέπει να τονισθεί ότι πάντα ανακοινώνονται στους εκπρόσωπους του προσωπικού τα πρακτικά των συνεδριάσεων του Ανώτατου Συμβουλίου στα οποία περιέχονται οι εν λόγω πληροφορίες.

Τα τρία μέλη του Οργάνου Προσφυγών διορίσθηκαν τον Αύγουστο του 1987 και η τελευταία ανανέωση της θητείας τους έλαβε χώρα τον Δεκέμβριο του 1996. Τα αναπληρωματικά μέλη που έχουν διορισθεί από το Συμβούλιο είναι: Ο κ. K. Sommer (Γερμανία), η κα. O. Brelier (Γαλλία) και ο κ. Π. Στέλιος (Ελλάδα) 7 το Όργανο Εκδίκασης Προσφυγών διορίζει μεταξύ των μελών του τον πρόεδρό του για όλη τη διάρκεια της θητείας καθώς και τον εισηγητή για καθεμία από τις εξεταζόμενες προσφυγές.